b'\n_START_ARTICLE_\nNiels Peter Wivel\n_START_SECTION_\nUngdom og karriere\n_START_PARAGRAPH_\nNiels Peter Wivel var s\xc3\xb8n af kongelig skovfoged i Pr\xc3\xa6stevang ved Hiller\xc3\xb8d Niels Hylling Wivel (f\xc3\xb8dt 1787 d\xc3\xb8d 1833) og Marie Elisabeth f\xc3\xb8dt J\xc3\xb8rgensen (f\xc3\xb8dt 1796 d\xc3\xb8d 1837) og blev f\xc3\xb8dt p\xc3\xa5 Gr\xc3\xb8nholts Overdrev ved Frederiksborg._NEWLINE_Efter at have g\xc3\xa5et i Hiller\xc3\xb8d Borgerskole blev han i 1833 og de f\xc3\xb8lgende \xc3\xa5r anbragt p\xc3\xa5 flere af denne bys embedskontorer, siden hos byskriveren i Stege, hvorefter han i 1839 fik fast ans\xc3\xa6ttelse p\xc3\xa5 Frederiksborg Amtskontor._NEWLINE_I 1842 blev han elev p\xc3\xa5 Snedsted Skolel\xc3\xa6rerseminarium, hvorfra han n\xc3\xa6ste \xc3\xa5r dimitteredes. En kort tid fungerede han nu som hj\xc3\xa6lpel\xc3\xa6rer i Raml\xc3\xb8se ved Arres\xc3\xb8, indtil en nervesv\xc3\xa6kkelse et \xc3\xa5r igennem gjorde ham uskikket til alle forretninger._NEWLINE_1846 overtog han atter tjenesten p\xc3\xa5 Frederiksborg Amtskontor, hvor han nu havde med arkivet at g\xc3\xb8re, indtil han i 1855 blev skolel\xc3\xa6rer i Store Lyngby ved Arres\xc3\xb8. Det var i fritiden fra det "aandsl\xc3\xb8vende Arbeide" p\xc3\xa5 amtskontoret at Wivel forfattede sine mange fort\xc3\xa6llinger._NEWLINE_1857 var han i Italien.\n_START_SECTION_\n\xc3\x86gteskaber\n_START_PARAGRAPH_\n1. juli 1849 \xc3\xa6gtede han sin kusine Ingeborg J\xc3\xb8rgine Frederikke Middelthun (f\xc3\xb8dt 3. maj 1822 d\xc3\xb8d 31. december 1856), s\xc3\xb8ster til den norske billedhugger Julius Olavus Middelthun og datter af stempelsk\xc3\xa6rer ved den norske m\xc3\xb8nt p\xc3\xa5 Kongsberg Gregorius Middelthun og Maren Margrethe f\xc3\xb8dt J\xc3\xb8rgensen._NEWLINE_31. januar 1858 holdt han bryllup med Hanne Christiane Hansen (f\xc3\xb8dt 1815 d\xc3\xb8d 20. marts 1858), datter af k\xc3\xb8bmand Hansen i Hiller\xc3\xb8d og enke efter k\xc3\xb8bmand Hanssen i Tik\xc3\xb8b._NEWLINE_21. maj 1859 \xc3\xa6gtede han Vilhelmine Johanne J\xc3\xb8rgensen (f\xc3\xb8dt 23. september 1832 d\xc3\xb8d 15. november 1870), datter af Skolel\xc3\xa6rer i Stavnsholt Vilhelm J\xc3\xb8rgensen og Martha Johanne f\xc3\xb8dt Larsen._NEWLINE_Efter et kort ophold p\xc3\xa5 Oringe Sindssygeanstalt (nu Psykriatisk Museum Oringe) n\xc3\xa6r Vordingborg d\xc3\xb8de han 13. august 1874.\n_START_SECTION_\nForfattervirksomhed\n_START_PARAGRAPH_\nHan har forfattet og dels med, dels uden navn udgivet Nordsj\xc3\xa6llandske Sagn og Fort\xc3\xa6llinger, som bl.a. indeholder en fortolkning af sagnet om Broder Rus (1858, 2. udgave p\xc3\xa5 J\xc3\xb8rgen Andersens Forlag, 1972), Jens Lesberg, Fort\xc3\xa6lling fra Griifenfelds Tid (1861) og R\xc3\xb8de Ran, Folketradition fra det nordlige Sj\xc3\xa6lland (1862)._NEWLINE_Om skolev\xc3\xa6senet har han skrevet en hel del, deriblandt Aktstykker som Bidrag til at bed\xc3\xb8mme en Landsbyskolel\xc3\xa6rers personlige Ret (1863), som i sin tid vakte opsigt og kastede et klart lys over forskellige forhold og personer._NEWLINE_I dagblade og tidsskrifter har han ydet mange, mest novellistiske bidrag, skrevet mange digte og viser, ligesom han ogs\xc3\xa5 har v\xc3\xa6ret medarbejder af Jens Peter Trap Statistisk-topografisk Beskrivelse af Kongeriget Danmark, 1. udgave.'